**ОТЧЕТЕН ДОКЛАД ПО ПОВОД -Конгрес – 25 години Нотариална камара на Република България на тема “Нотариусът – довереник на държавата и гражданите. Дигитализация и правна сигурност. Модерният нотариат на България“**

**УВАЖАЕМИ ДАМИ И ГОСПОДА,**

**УВАЖАЕМИ КОЛЕГИ,**

На 24 октомври нашата организация тържествено отбелязва двадесет и пет години от създаването си  и както всеки юбилей дава повод за анализ и равносметка на своето съществуване.

Отбелязвайки съществуването на свободния нотариат трябва да припомним, че в България фигурата на нотариуса съществува още от 1885 година със приемането на Закона за нотариусите и околийските съдии, които извършват нотариални дела, влязъл в сила на 14.03. същата година. Знаменателен е факта, че младата българска държава заемайки се със създаване на законодателство приема, че един от първите закони, който трябва да приеме е именно закон уреждащ статута на нотариуса. За сравнение първия закон уреждащ статута на нашите уважавани колеги и приятели адвокатите ,”Закон за адвокатите” е обнародван в “ Държавен вестник” ,три години по- късно на 24.12.1888 г.

 Само за чуждестранните гости ще отбележа, че третата българска държава, като етап от българската държавност е създадена на 03.03.1878 г., а първата българска държава като една от най – старите  държави в Европа е създадена през 681 г. София моя роден град е една от петте най – стари столици в Европа, създадена е като град Сердика през 7 век, пр.н.е., за който византийския император Константин Велики обичал да казва “ Сердика е моят Рим.”

Третата българска държава бърза да създаде фигурата на нотариуса, за да може да има свой довереник за прилагане на съвсем новото законодателство сред населението, за създаване на урегулирани граждански правоотношения. Подобно на Наполеон, който инструментализира нотариуса във Франция за проповядване идеите на Гражданския кодекс и българската държава иска чрез държавния нотариус да създаде нов правов ред.

Българският нотариус е държавен до приемането на Закона за нотариусите и нотариалната дейност през 1996 г.  и стартирането на свободния нотариат през 1998 г. В цялата своя 138 годишна история българският нотариус действа като държавен служител 113 години, от които 59 години са в периода когато страната ни е била монархия.

 На днешната дата 24 октомври преди 25 години се състоя първото учредително събрание на Нотариалната камара и то взе единодушно решение денят да бъде обявен за празник на Нотариалната камара.

В това събрание участваха Васил Гоцев – министър на правосъдието, Виторио Ди Каньо – почетен председател на Международния съюз на латинските нотариати, Александър Караминков – председател на висшия съвет на адвокатурата, Емил Марков – председател на Софийски градски съд, Нели Куцкова – председател на Софийски окръжен съд и др.

В дните преди събранието разбрахме за съществуването на Международния съюз на Латинския нотариат, както и обстоятелството, че нотариусът, независимо че упражнява свободна професия в своята организационна дейност, е подчинен на единни правила, норми на поведение и отговорност, единни за по-голямата част от страните в Европа или общо за  91 страни в света.

Бих искал да цитирам думите на Виторио Ди Каньо, един приятел на българския нотариат, който за съжаление не е вече между нас-непримирим апостол на принципите на нотариата и мисионер в разпространението им:

„ (..)Един добър нотариат се основава, така да се каже, на 4 колони: първата колона е да се обучава нощем, за да работи денем, защото вашата страна очаква вие да дадете сигурност на хората, вие давате спокойствие на хората – когато излязат от вашите кантори да се чувстват сигурни. Вторият стълб – това е доверието, което правителството ви е оказало, доверието, което са ви гласували, като са ви осигурили вярата на обществото във вас и вие заслужавате уважението на останалите юридически професии. Следващият стълб е винаги да получавате все по-голямо доверие на обществото. Ако нотариусът е човекът на общественото доверие, всеки ден сутринта, той започва работата си с чувството, че трябва да заслужи доверието на обществото. Четвърти стълб – неподкупността на нотариуса – основен принцип на латинския нотариат.”

С резолюция № 42 на Общото събрание на Нотариатите – членове на Международният съюз на Латинския нотариат, на 19 октомври 2004г. в Мексико, Нотариалната камара на Република България бе приета за пълноправен член на съюза. Официалното приемане се състоя в Рим на 8.11.2005г. Нотариалната камара на Република България бе приета и за пълноправен член на Съвета на нотариатите на ЕС на 2 март 2007 г.

Без аналог сред юридическите гилдии бе провеждането на Форум на балканските нотариати в София през 2005г., който погледна в бъдещето на нотариалната професия.

Третият форум на Балканските нотариати се проведе под патронажа на Президента на Република България, г-н Георги Първанов. На откриването присъстваха министърът на правосъдието на Република Турция, г-н Джемил Чичек и министърът на правосъдието на България, проф. Георги Петканов. Една от двете теми на Форума бяха израз на предизвикателствата на съвременната епоха пред нотариусите, която тема е особено актуална и днес, а именно:

1. Информационните технологии в нотариалната дейност и правната сигурност.

Във Форума участваха 207 нотариуса и 86 придружаващи от 6 страни: България, Гърция, Турция, Румъния, Македония, Хърватска.

През 2003г. бе променен ЗННД, именно по инициатива на самите нас като нотариуси. Промяната бе в следствие изискванията на Международния съюз на Латинския нотариат, устройственият ни закон да отговаря на принципите му. Въведен бе държавен контрол върху нотариалната дейност, статута на инспектор-нотариусите, въведени бяха допълнителни изисквания за стаж и полагане на изпит за помощник-нотариусите. Аз лично не знам представители на друга свободна професия сами да предизвикат и реализират законодателна промяна относно въвеждането на допълнителен контрол и отговорности при упражняването на професията им.

Нотариусите, с течение на годините, придобиха умения в областта на вещното и наследствено право и си извоюваха името на отлични специалисти в своята област. Още от създаването на нотариалната камара, неотменимо и последователно се провеждат поне два-три семинара годишно, в които участват най-добрите преподаватели, най-добрите научни работници, съдии, експерти и др. Самообразованието и непрекъснатото усъвършенстване е белег на нашата професия и е свързан с огромната отговорност, която е същностна характеристика на занаята ни. Нотариусите са тези правници, които са в пряк досег с обикновения гражданин и ежедневно им се налага да правоприлагат често противоречащи си нормативни актове.

Реституцията и приватизацията  на недвижими имоти накараха нотариусите от големите градове да боравят с десетки документи, докато изградят конструкцията на собствеността. Възстановяване на собствеността върху земеделските земи се извърши с решаващата роля на нотариусите от тези райони. За един кратък период колегите издадоха стотици хиляди нотариални актове /за символични такси/. Констативните актове бяха издадени на основание решение на органи към общините /Поземлени комисии/. Нотариусите поеха юридическата задача и отговорност да облекат в нотариална форма, да установят идентичност, наследствени права по документи, повечето от които нямаха елементарни белези на официален акт за собственост. Друг термин освен „историческа заслуга” не приляга на приноса на тези колеги към съвременната правна история на страната.

Въпреки активността на Нотариалната камара професионалната подготовка и съзнателността  на отделния български нотариус трябва да признаем, че имаше един период преди 10 години, когато общественото мнение за нашата професия не бе позитивно и което е още по неприятно голяма част от гражданите, които влизаха в нотариалните кантори изпитваха несигурност, недоверие към нотариуса. В страната имаше стотици, може би хиляди случаи при които се извършваха документни престъпления свързани с удостоверяване и прехвърляне правото на собственост и извършване на всякакви нотариални удостоверявания. В медийното пространство имаше остри ще използвам един евфемизъм,  критични статии разкриващи случаи на имотни измами, в които къде с основание къде без „лъча на прожектора“ попадаше върху фигурата на нотариуса. Спомням си например, че като излизаха статиите на една от големите български разследващи журналистки Анна Заркова, вестникът почти осезаемо „пареше“ в ръцете ми.

Ние в Нотариалната камара решихме, че трябва да направим нещо, трябва да действаме, да инициираме съответни законодателни промени за да защитим, от една страна гражданите и от друга да си отвоюваме загубеното доверие.

През 2008 г. група колеги посетихме заместник главния прокурор на републиката тогава Валери Първанов. На срещата заместник  главния прокурор ни каза, че конкретните мерки за противодействие на тези измами и идеи касаещи гражданско правната част трябва да дойдат от нас нотариусите, тъй като ние най-добре сме запознати с детайлите, процедурите, документирането при прехвърляне на недвижим имот.

Нотариалната камара предложи Концепция за законодателни промени в различни законови и подзаконови нормативни актове, които да възпрат извършването на този вид престъпления.

Факт е, че голяма част от този декларативен документ станаха реалност за което аз лично изпитвам една дълбока вътрешна удовлетвореност. По предложение на Нотариалната камара се извършиха някои от следните промени:

1. В ГПК – Промени касаещи начина на полагане на подпис, а именно задължително изписване  на трите имена, въвеждане на едновременното удостоверяване на подпис и съдържание на пълномощно за разпореждане с недвижими имоти, промени даващи възможност за експедитивна навременна графологична експертиза и съхраняване на автентични документи с оглед справедливо решаване на гражданските спорове.

2. През 2009 г. в ЗННД се регламентира създаването на информационна система към Нотариалната камара. Връзка с  базата данни "Национален регистър на българските лични документи" на МВР и Националната база данни "Население". Именно благодарение на технологичната връзка с тези две бази данни се възпряха двата най-често извършвани способа за имотна измама, чрез фалшиви лични карти и фалшиви удостоверения за наследници.

Факт, е че измамите с кражба на самоличност и представяне на неистински документи изчезнаха почти напълно. Именно заради създадената информационна система  Нотариалната камара бе отличена на два пъти на Националните конференции на Съюза на юристите в България през 2008 и 2011 г., като единствената организация провела успешно противодействие на имотните измами.

Обществената полза от информационната система  на Нотариалната камара, която ние назовахме „ЕДИНСТВО“ е неоспорима. В Нотариалната камара няма констатиран случай от 2009 г. досега на фалшифицирано пълномощно на нотариус. В информационната система в момента са регистрирани 1 175 865 пълномощни за разпореждане с недвижими имоти. Пак по предложение на Нотариалната камара, през 2009 г. се прие текст в ЗННД, който задължава всички нотариуси да извършват справки в споменатите по – горе бази данни.

Самото въвеждане на “Единство”, компютъризацията на отделните кантори през 2008-2009 г. отне много, бих ги нарекъл мисионерски усилия. Представителите на камарата обикаляха малките градове и обучаваха нотариусите и техните служители да работят със софтуера на камарата, да ги убеждават в необходимостта от информационната система.

В страната бяха констатирани стотици случаи на фалшифициране на пълномощни  удостоверени от органите на местната власт с нотариална компетентност Кмет, зам. кмет и т.н. По инициатива на Нотариалната камара бе изменена Наредбата за архивите и бе даден достъп до Информационната система на органите на местна власт с нотариална компетентност с оглед възможността да се извършват справки по удостоверените от тях пълномощни. През 2017 година Камарата влезе в контакт с Националното сдружение на общините в България и съвместно извършвахме дистанционно обучение на близо 3000 души, предоставихме безвъзмездно  софтуер за да възпрем и тази възможност за извършване на документни престъпления.

В медиите бяха констатирани  стотици случаи на кражба на самоличност при вписване и обявяване на обстоятелства в Търговския регистър. По предложение на Нотариалната камара се извършиха  законодателни промени при които нотариусът удостоверява подпис и съдържание едновременно  и архивира документи свързани с дейността на търговците. Факт е, че от промените които влязоха в сила в началото на 2017 г. до сега няма т.нар. “кражба на фирми”, чрез “кражба на самоличност”, когато е налице нотариално удостоверяване. В базата данни на Камарата има регистрирани 2 179 670 документа  свързани с удостоверяване на обстоятелства подлежащи на вписване в Търговския регистър.

В базата данни на информационната система на камарата се съдържат 1 698721 данни за пълномощни за разпореждане с недвижими имоти,54427 са отразените пълномощни пред Националната агенция за приходите,71235 пълномощни за моторни превозни средства,234 пълномощни за инвестиционни посредници,2368 пълномощни за застрахователи,1 118 315 пълномощни за пред банки,36486 оттеглени пълномощни,368433 документа във връзка с удостоверявания по Закона за особените залози ,95633 завещания и много данни за други документи.

В страната имаше констатирани и не малко случаи с т.нар. банкови пълномощни които ние също въвеждаме в Информационната система на Нотариалната камара, и за които ежедневно  се извършват справки  от служители на банките. Факт е, че Информационната система на Нотариалната камара е база данни с хронологично отразени документи и с това си съдържание има всички белези на регистър на съответните удостоверявания. Информационната система на Нотариалната камара е отворена безвъзмездно за всички държавни органи с правен интерес и е налице един действащ всекидневно информационен обмен. Нотариалната камара е раздала над 6000 пароли на лица които не са нотариуси и е пример  за правова процедура извършвана по електронен път.

През 2018 година беше създадена нормативно информационен обмен между Нотариалната камара и МВР при прехвърляне на моторни превозни средства ( МПС), при който системата извършва десет автоматизирани справки и защитава интересите на държавата, контролира се плащането на съответните данъци, възпрепятства се прането на пари при продажба на МПС.

Философията на Нотариалната камара е, че Информационната система сама по себе си  е само едно помагало, което както може да бъде улеснение, така може да застраши правната сигурност. Информационните системи имат своя смисъл единствено когато са продължение на правото, когато са част от една нормативна процедура и са вплетени в законодателството на страната.

През 2008 г. имахме възможността да поемем по два пътя. . Първият познатият, утъпкан път на декларативни изяви, призиви за морала и съзнанието на този или онзи нотариус, обещания или клетви, или оправдания с остарели закони и криминалната обстановка в страната. Всъщност гръмкото афиширане на различни цели е едно напразно усърдие ,а желанието да промениш нещо не е необходимата първа крачка за което и да е пътешествие. Най-големият китайски философ Лао Дзъ казва-“ Правдивите хора не са красноречиви-красноречието не е правдиво.”

Спомням си как преди 15 години председателя тогава на Висшия съвет на френския нотариат Жан- Пиер Фере ни насърчи може би с една идея повече  заради приятелското отношение към нас и за да ни даде кураж в делата с думите “Българските нотариуси са достигнали изключително ниво на компетентност, което френските нотариуси нямаше да направят за тези 15 години.”

Нотариусите постъпихме честно спрямо обществото, реализирахме и инициирахме многобройни правни промени, създадохме една съвременна информационна  среда която непрекъснато усъвършенстваме ,за да създадем една реална правна сигурност. Благодарение усилията на Нотариалната камара са възможни сигурни сделки с недвижими имоти, възможно е едно уверено ипотечно кредитиране ,възможен е един спокоен пазар на недвижими имоти и инвестиране в строителството.

Нотариалната камара повече от пет години предлага да създаде регистър на овластяванията на тъй наречените “уязвими лица” ,като част от Информационната система на камарата с цел да се осветлят и подпомогнат действията на възрастните хора, както и на лица които поради една или друга причина не могат да се грижат добре за своите имуществени дела, без, разбира се, тези лица да са недееспособни.

Нотариалната камара е и единствената организация в страната която представи конкретна Визия за електронно вписване като една факултативна възможност за вписване чрез използване на електронен автентичен акт. Преди около три седмици тук в тази Съвместен семинар на Нотариалната камара на Република България и Европейския институт за проучване и развитие на нотариата (I.R.E.N.E.) на тема : "Електронното вписване на нотариалните актове – опитът на европейските държави", 06.10.2023 г. За първи път в страната лектори от Франция, Германия, Италия, Испания, Гърция и Румъния  представиха подробни детайли от функционирането на имотните регистри в светлината на съвременните информационни технологии.

Нотариалната камара изгражда модерния си нотариат, не като самоцел, а като път за създаване и поддържане на правна сигурност ,инициира дигитални процедури защото именно нотариусът е човешкия фактор който може да укрепи тези процедури чрез личната си не декларативна, а неограничена имуществена отговорност и личният си професионализъм!

Нотариусът, като довереник на държавата, пред който се развиват милиони гражданскоправни отношения, ще продължи да защитава еднакво,  както законните интереси на самотната старица от панелния комплекс, така и интересите на крупния предприемач и бизнесмен. Всички те са равнопоставени в нотариалната кантора, така както са равнопоставени пред закона!

Уважаеми колеги искам да си пожелаем здраве и професионализъм за да продължим да заслужаваме непрекъснато доверието и на държавата и на гражданите! Доверието не е еднократно отличие, не е медал, а един непрекъснат процес или ако перифразираме Лао Дзъ-доверието е не целта, а пътят на нотариуса!

**Димитър Танев**

**Председател на Съвета на нотариусите на Нотариалната камара на Република България**